Woord-Skatte Gemyn op Tsumeb: LEWENDE WATER OP TSINTSABIS!
LEWENDE WATER OP TSINTSABIS!
Ek het vandag (Woensdagmiddag) saam met die Tsintsabiswyk van Wildevy vir die Here dankie gesê vir die groot present van water. 'n Boorgat is gesink, 'n sonpomp geïnstalleer, 'n stelasie opgerig en pype aangelê sodat daar nou water is by ons kerk. Natuurlik het die Here hierdie geskenk deur die bemiddeling en harde werk van mense aan ons gegee. Baie dankie aan ons gemeentelede Andries Gous, Roelf van Wyk en Piet Erasmus wat by die praktiese oprigting betrokke was en ook aan almal wat dit finansieel moontlik gemaak het. (Ongelukkig is Andries deur werksverpligtinge verhinder om vandag saam te gaan)
Dit was heerlik om die geleentheid van vandag te benut om die Woord uit Johannes 7:37 en 38 te bring : "Op die laaste dag, die groot dag van die huttefees, het Jesus daar gestaan en uitgeroep: "As iemand dors het, laat hy na My toe kom en drink! Met die een wat in My glo, is dit soos die Skrif sê: Strome lewende water sal uit sy binneste vloei." Ons vier twee "waters" - die boorgat se water wat God ons gegee het, maar veral ook die lewende water wat Jesus vir sonde dors mense gee. Verniet!
Ons is baie dankbaar vir die water, want ons beplan 'n Paaskonferensie op Tsintsabis (25-28 Maart) saam met Africa Outreach. Bid asseblief vir die geleentheid en stel jouself ook beskikbaar om te help as die Here dit op jou hart lê!
geplaas deur Johannes de Koning om 17:36
Sleutelwoorde: Africa Outreach, Lewende water, NG Kerk Tsumeb, Paasnaweek, Tsintsabis, Water
GOLGOTA IS GROTER AS GILBOA
HET JY REGTIG TE MIN TYD VIR...
El Nino se Moses - DOOD EN DROOGTE OMGEKEER